জয়ের নিরিখে নম্বর ওয়ান! ODI অধিনায়ক হিসেবে কতটা সফল রোহিত?

ওয়েব ডেস্ক: কেরিয়ারের শুরুতে সেভাবে ছাপ না ফেললেও দিন দিন সাদা বলের ক্রিকেটে ভয়ঙ্কর হয়ে উঠেছিল রোহিত শর্মার (Rohit Sharma) ব্যাট। সেই কারণে তাঁকে ‘হিটম্যান’ বলেই চেনে ক্রিকেট বিশ্ব। তবে শুধু ব্যাটার নয়, ভারতীয় দলের অন্যতম সফল অধিনায়ক (Team India Captain) হিসেবেও দেশকে একের পর এক খেতাব এনে দিয়েছেন রোহিত। সেই যুগ এবার হয়তো শেষ হল। অধিনায়কত্ব থেকে সরিয়ে দেওয়া হল তাঁকে। পরিবর্তে শুভমন গিলের হাতে উঠল ক্যাপ্টেন্সির ব্যাটন।

তবে একথা অস্বীকার করা যায় না যে, রোহিত শর্মার নেতৃত্বে ভারতীয় দল ক্রিকেট বিশ্বে আধিপত্য কায়েম করেছে। বাইশ গজের তীক্ষ্ণ মেধা, শান্ত স্বভাব ও নেতৃত্বগুণ—এই তিনের নিখুঁত সংমিশ্রণে রোহিত শর্মা আজ ভারতের অন্যতম সফল ওডিআই অধিনায়ক হিসেবে প্রতিষ্ঠিত। একনজরে দেখে নেওয়া যাক ওডিআই অধিনায়ক হিসেবে রোহিতের স্বর্ণালী কেরিয়ারের (Rohit Sharma Career As ODI Captain) দিকে।

আরও পড়ুন: রোহিত জমানা শেষ! শুভমনের ডেপুটি শ্রেয়স, কেমন হল স্কোয়াড?

ক্যাপ্টেন হিসেবে জয়ের হার

ওডিআই ক্রিকেটে রোহিত মোট ৫৬টি ম্যাচে নেতৃত্ব দেন। এর মধ্যে ৪২টি ম্যাচে জয়, ১২টি ম্যাচে হার, ১টি ম্যাচে ড্র এবং একটি ম্যাচ ফলাফলহীন ভাবে শেষ হয়। অর্থাৎ, তাঁর জয়ের হার ৭২.৩৫ শতাংশ — যা ভারতের ইতিহাসে সর্বোচ্চ। বিশ্ব ক্রিকেটেও এটি দ্বিতীয় সর্বোচ্চ জয়ের হার, শুধুমাত্র ক্লাইভ লয়েড রয়েছেন তাঁর আগে। তাঁর জয়ের হার ছিল ৭৬.১৯ শতাংশ। ভারতের অন্যান্য অধিনায়কদের সঙ্গে তুলনা করলে রোহিতের আধিপত্য আরও স্পষ্ট। ওডিআই ক্রিকেটে বিরাট কোহলির জয়ের হার ৬৮.৪২ শতাংশ এবং মহেন্দ্র সিং ধোনির হার ৫৫ শতাংশ।

আইসিসি টুর্নামেন্টে ধারাবাহিক সাফল্য

২০২৫ চ্যাম্পিয়ন্স ট্রফি: অপরাজিত থেকে চ্যাম্পিয়ন।

২০২৪ টি-২০ বিশ্বকাপ: ইতিহাস সৃষ্টি করে অপরাজিতভাবে খেতাব জয়।

২০২৩ ওডিআই বিশ্বকাপ: ফাইনাল পর্যন্ত অপরাজিত থেকে শেষ ম্যাচে অল্পের জন্য হার।